CELEX: 62003CJ0333
Language: hu
Date: 2004-06-10 00:00:00
Title: A Bíróság (harmadik tanács) 2004. június 10-i ítélete. # Az Európai Közösségek Bizottsága kontra Luxemburgi Nagyhercegség. # Tagállami kötelezettségszegés - A 98/50/EK irányelv átültetésének elmulasztása - Vállalkozás átruházása - A munkavállalók jogainak védelme. # C-333/03. sz. ügy

C-333/03. sz. ügy
      Az Európai Közösségek Bizottsága
      kontra
      Luxemburgi Nagyhercegség
      „Tagállami kötelezettségszegés – A 98/50/EK irányelv átültetésének elmulasztása – Vállalkozás átruházása – A munkavállalók jogainak védelme”
      Az ítélet összefoglalása
      Kötelezettségszegés megállapítása iránti kereset – A megalapozottság Bíróság általi vizsgálata – Figyelembe veendő helyzet
            – Az indokolással ellátott véleményben meghatározott határidő lejártakor fennálló helyzet
      (EK 226. cikk)
      
      
      
      
      
      
      
      
      
      
      
      
      
      
A BÍRÓSÁG ÍTÉLETE (harmadik tanács)
      2004. június 10. (*)
      
      „Tagállami kötelezettségszegés – A 98/50/EK irányelv átültetésének elmulasztása – Vállalkozás átruházása – A munkavállalók jogainak védelme”
      A C-333/03. sz. ügyben,
      az Európai Közösségek Bizottsága (képviseli: J. Jonczy, meghatalmazotti minőségben, kézbesítési cím: Luxembourg)
      
      felperesnek
      a Luxemburgi Nagyhercegség (képviseli: S. Schreiner, meghatalmazotti minőségben)
      
      alperes ellen
      annak megállapítása iránt benyújtott keresete tárgyában, hogy a Luxemburgi Nagyhercegség – mivel nem fogadta el azokat a törvényi,
         rendeleti vagy közigazgatási rendelkezéseket, amelyek szükségesek ahhoz, hogy megfeleljen a munkavállalók jogainak a vállalkozások,
         üzletek és üzletrészek átruházása esetén történő védelmére vonatkozó tagállami jogszabályok közelítéséről szóló 77/187/EGK
         irányelv módosításáról szóló, 1998. június 29-i 98/50/EK tanácsi irányelvnek (HL L 201., 88. o.), vagy legalábbis a Bizottsággal
         nem közölte ezeket a rendelkezéseket – nem teljesítette az irányelvből eredő kötelezettségeit,
      
      A BÍRÓSÁG (harmadik tanács),
      tagjai: A. Rosas tanácselnök, R. Schintgen és N. Colneric (előadó) bírák, 
      főtanácsnok: L. A. Geelhoed,
      hivatalvezető: R. Grass,
      tekintettel az előadó bíró jelentésére,
      tekintettel a főtanácsnok meghallgatását követően hozott határozatra, miszerint az ügy elbírálására a főtanácsnok indítványa
         nélkül kerül sor,
      
      meghozta a következő 
      Ítéletet
      1        A Bíróság Hivatalához 2003. július 30-án benyújtott keresetlevelével az Európai Közösségek Bizottsága az EK 226. cikk alapján
         keresetet indított annak megállapítása iránt, hogy a Luxemburgi Nagyhercegség – mivel nem fogadta el azokat a törvényi, rendeleti
         és közigazgatási rendelkezéseket, amelyek szükségesek ahhoz, hogy megfeleljen a munkavállalók jogainak a vállalkozások, üzletek
         és üzletrészek átruházása esetén történő védelmére vonatkozó tagállami jogszabályok közelítéséről szóló 77/187/EGK irányelv
         módosításáról szóló, 1998. június 29-i 98/50/EK tanácsi irányelvnek (HL L 201, 88. o., a továbbiakban: irányelv), vagy legalábbis
         a Bizottsággal nem közölte ezeket a rendelkezéseket – nem teljesítette az irányelvből eredő kötelezettségeit.
      
       Jogi háttér és a pert megelőző eljárás
      2        Az irányelv 2. cikke szerint:
      
      „1. A tagállamok legkésőbb 2001. július 17-ig hatályba léptetik azokat a törvényi, rendeleti és közigazgatási rendelkezéseket,
         amelyek szükségesek ahhoz, hogy ennek az irányelvnek megfeleljenek.[…]
      
      2. Amikor a tagállamok elfogadják az 1. cikk szerinti intézkedéseket, azokban hivatkozni kell erre az irányelvre, vagy azokhoz
         hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
      
      A tagállamok haladéktalanul tájékoztatják a Bizottságot a jelen irányelv végrehajtása érdekében elfogadott intézkedésekről.”
      3        Az 1977. február 14-i 77/187/EGK tanácsi irányelvet (HL L 61., 26. o.) a munkavállalók jogainak a vállalkozások, üzletek vagy
         ezek részeinek átruházása esetén történő védelmére vonatkozó tagállami jogszabályok közelítéséről szóló, 2001. március 12-i
         2001/23/EK tanácsi irányelv (HL L 82., 16. o.; magyar nyelvű különkiadás 5. fejezet, 4. kötet, 98. o.) hatályon kívül helyezte.
         A 2001/23 irányelv 12. cikke szerint a módosított 77/187 irányelv hatályát veszti, a 2001/23 irányelv I. melléklet B részében
         a tagállamok részére a végrehajtásra megállapított határidőkre vonatkozó kötelezettségek sérelme nélkül. Az említett I. melléklet
         B része az irányelv átültetésére rendelkezésre álló határidőt 2001. július 17-ben határozta meg.
      
      4        Mivel az irányelvet átültető nemzeti intézkedésekről nem kapott értesítést, a Bizottság az EK 226. cikk alapján megindította
         a tagállami kötelezettségszegés megállapítása iránti eljárást. Miután a Luxemburgi Nagyhercegséget felszólította észrevételei
         megtételére, 2003. április 3-án indokolással ellátott véleményt adott, amelyben felhívta e tagállamot arra, hogy a kézhezvételétől
         számított két hónapos határidőn belül, a szükséges intézkedések elfogadásával, tegyen eleget a véleményben foglaltaknak. 
      
      5        Tekintettel arra, hogy a Luxemburgi Nagyhercegség nem válaszolt e véleményre, a Bizottság a jelen kereset benyújtása mellett
         döntött.
      
       A keresetről
       A felek érvei
      6        A Bizottság megállapítja, hogy a Luxemburgi Nagyhercegség nem fogadta el azokat az intézkedéseket, amelyek szükségesek ahhoz,
         hogy megfeleljen az irányelvnek, vagy legalábbis vele nem közölte ezeket, így tehát nem teljesítette az említett irányelvből
         eredő kötelezettségeit.
      
      7        A Luxemburgi Nagyhercegség érvelése szerint a munkavállalók jogainak a vállalkozások, üzletek vagy üzletrészek átruházása
         esetén történő védelméről szóló, 4896. sz. törvényjavaslat 2001. december 27-én a Chambre des députés (képviselőház) elé került,
         az irányelv átültetésének céljából. A Conseil d’État (Államtanács) által 2003 májusában és júniusában adott két vélemény következtében
         a Chambre des députés munka- és foglalkoztatásügyi bizottsága 2003. július 7-én módosításokat fogadott el a törvényjavaslat
         szövegében. E módosításokat 2003. július 18-án a Conseil de gouvernement (kabinet) jóváhagyta, és továbbította a Conseil d’État
         részére. 2003. július 7-i ülésen a nevezett bizottság úgy határozott, hogy a törvénytervezet kerüljön a Chambre des députés
         napirendjére azért, hogy a törvényt 2003 októberében el lehessen fogadni.
      
       A Bíróság álláspontja
      8        Az állandó ítélkezési gyakorlatból következik, hogy a kötelezettségszegés megtörténtét a tagállamnak az indokolással ellátott
         véleményben meghatározott határidő végén fennálló helyzete alapján kell megítélni (lásd különösen a C-147/00. sz., Bizottság
         kontra Franciaország ügyben 2001. március 15-én hozott ítélet [EBHT 2001., I-2387 o.] 26.pontját és a C-173/01. sz., Bizottság
         kontra Görögország ügyben 2002. július 4-én hozott ítélet [EBHT 2002., I-6129. o.] 7. pontját).
      
      9        Márpedig az nem vitatható, hogy a Luxemburgi Nagyhercegség az indokolással ellátott véleményben előírt határidőn belül nem
         fogadta el az irányelv átültetésének biztosításához szükséges intézkedéseket. 
      
      10      Következésképpen megállapítható, hogy a Luxemburgi Nagyhercegség – mivel nem fogadta el azokat a törvényi, rendeleti és közigazgatási
         rendelkezéseket, amelyek szükségesek ahhoz, hogy megfeleljen az irányelvnek – nem teljesítette az irányelvből eredő kötelezettségeit.
      
       A költségekről
      11      Az eljárási szabályzat 69. cikkének 2. §-a Bíróság a pervesztes felet kötelezi a költségek viselésére, ha a pernyertes fél
         ezt kérte. A Luxemburgi Nagyhercegséget – mivel pervesztes lett – a Bizottság kérelmének megfelelően kötelezni kell a költségek
         viselésére.
      
      A fenti indokok alapján
      A BÍRÓSÁG (harmadik tanács)
      a következőképpen határozott:
      1)      A Luxemburgi Nagyhercegség – mivel nem fogadta el azokat a törvényi, rendeleti és közigazgatási rendelkezéseket, amelyek szükségesek
            ahhoz, hogy megfeleljen a munkavállalók jogainak a vállalkozások, üzletek és üzletrészek átruházása esetén történő védelmére
            vonatkozó tagállami jogszabályok közelítéséről szóló 77/187/EGK irányelv módosításáról szóló, 1998. június 29-i 98/50/EK tanácsi
            irányelvnek – nem teljesítette az irányelvből eredő kötelezettségeit.
      2)      A Bíróság a Luxemburgi Nagyhercegséget kötelezi a költségek viselésére.
      
               Rosas 
            
            
                Schintgen 
            
            
                Colneric 
            
         Kihirdetve Luxembourgban, a 2004. június 10-i nyilvános ülésen.
      
               R. Grass 
            
             
            
                      A. Rosas
            
         hivatalvezető                                              a harmadik tanács elnöke
      * Az eljárás nyelve: francia.